Forslag til RÅDETS FORORDNING om afslutning af den fornyede undersøgelse i forbindelse med en ny eksportør af Rådets forordning (EF) nr. 2605/2000 om indførelse af en endelig antidumpingtold på importen af visse elektroniske vægte med oprindelse i bl.a. Taiwan

(forelagt af Kommissionen)

BEGRUNDELSE

I november 2003 bekendtgjorde Kommissionen ved forordning (EF) nr. 2034/2003, at der på grund af en ny eksportør ville blive indledt en fornyet undersøgelse af Rådets forordning (EF) nr. 2605/2000 om indførelse af en endelig antidumpingtold på importen af visse elektroniske vægte med oprindelse i bl.a. Taiwan. I medfør af denne forordning ophævedes endvidere tolden på import af varer fra Charder Electronic Co., Ltd. ('Charder'), den taiwanske virksomhed, der anmodede om, at der blev indledt en fornyet undersøgelse, og importen af varer fra denne virksomhed blev gjort til genstand for registrering.

Efterforskningen viste, at Charder ikke opfyldte kriterierne for at kunne betragtes som en ny eksportør i betydningen efter artikel 11, stk. 4, i grundforordningen, eftersom virksomheden ikke havde eksporteret den pågældende vare til Fællesskabet i den af undersøgelsen omfattede efterforskningsperiode. Undersøgelsen bør derfor afsluttes, og den toldsats, der skal anvendes i forbindelse med Charder, bør fortsat være den nationale sats, der blev fastsat i forbindelse med den oprindelige efterforskning.

Det foreslås derfor, at Rådet vedtager det vedføjede forslag til forordning med henblik på dets offentliggørelse i Den Europæiske Unions Tidende senest den 19. november 2004.

Forslag til RÅDETS FORORDNING om afslutning af den fornyede undersøgelse i forbindelse med en ny eksportør af Rådets forordning (EF) nr. 2605/2000 om indførelse af en endelig antidumpingtold på importen af visse elektroniske vægte med oprindelse i bl.a. Taiwan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1] ("grundforordningen"), særlig artikel 11, stk. 4,

[1] EFT L 56 af 6.3.1996, s. 1. Forordningen er senest ændret ved forordning (EF) nr. 461/2004 (EUT L 77 af 13.3.2004, s. 12).

under henvisning til forslag fremsat af Kommissionen efter høring af det rådgivende udvalg, og

ud fra følgende betragtninger:

A. GÆLDENDE FORANSTALTNINGER

(1) De nuværende foranstaltninger vedrørende import til Fællesskabet af visse elektroniske vægte med oprindelse i Taiwan er en endelig antidumpingtold, der blev pålagt ved Rådets forordning (EF) nr. 2605/2000 [2]. Ved den samme forordning blev der ligeledes indført antidumpingtold på import af elektroniske vægte med oprindelse i Folkerepublikken Kina og Republikken Korea. Der er også antidumpingforanstaltninger i kraft vedrørende elektroniske vægte med oprindelse i Japan og Singapore [3].

[2] EFT L 301 af 30.11.2000, s. 42.

[3] Rådets forordning (EF) nr. 468/2001 af 6. marts 2001 om indførelse af endelig antidumpingtold på import af visse elektroniske vægte med oprindelse i Japan (EFT L 67 af 9.3.2001, s. 24) og Rådets forordning (EF) nr. 469/2001 af 6. marts 2001 om indførelse af endelig antidumpingtold på import af visse elektroniske vægte med oprindelse i Singapore (EFT L 67 af 9.3.2001, s. 37).

B. DEN FORELIGGENDE UNDERSØGELSE

1. Anmodning om en fornyet undersøgelse

(2) Efter indførelsen af en endelig antidumpingtold på import af elektroniske vægte med oprindelse i Taiwan modtog Kommissionen fra en taiwansk virksomhed, Charder Electronic Co., Ltd. ('Charder'), en anmodning om, i medfør af artikel 11, stk. 4, i grundforordningen at indlede en fornyet undersøgelse af forordning (EF) nr. 2605/2000 vedrørende en "ny eksportør" . Virksomheden hævdede, at den ikke var forretningsmæssigt forbundet med nogen af de eksporterende producenter i Taiwan, som var pålagt de gældende antidumpingforanstaltninger for elektroniske vægte. Endvidere anførte virksomheden, at den ikke havde eksporteret elektroniske vægte til Fællesskabet i løbet af den periode, som den oprindelige undersøgelse vedrørte (dvs. perioden fra 1. september 1998 til 31. august 1999), men at den efterfølgende var begyndt at eksportere elektroniske vægte til Fællesskabet.

2. Indledning af en fornyet undersøgelse af en ny eksportør

(3) Kommissionen gennemgik det af Charder fremsendte materiale og fandt, at der var grundlag for at indlede en fornyet undersøgelse i overensstemmelse med artikel 11, stk. 4, i grundforordningen. Efter høring af det rådgivende udvalg og efter at have givet den pågældende EF-erhvervsgren mulighed for at fremsætte bemærkninger indledte Kommissionen ved forordning (EF) nr. 2034/2003 [4] en fornyet undersøgelse af forordning (EF) nr. 2605/2000, hvad angår Charder.

[4] EUT L 302 af 20.11.2003, s. 3.

(4) I medfør af den kommissionsforordning, hvorved den fornyede undersøgelse indledtes, blev antidumpingtolden på 13,4 % pålagt ved forordning (EF) nr. 2605/2000 på import af elektroniske vægte fremstillet af Charder ophævet. Endvidere blev toldmyndighederne i overensstemmelse med bestemmelserne i artikel 14, stk. 5, i grundforordningen instrueret om at træffe forholdsregler til registrering af den pågældende import.

3. Den pågældende vare

(5) Den vare, der undersøges i den foreliggende sag, er den samme som ved den oprindelige undersøgelse, dvs. elektroniske vægte til brug i detailhandelen med en maksimal kapacitet på 30 kg, med digital angivelse af vægt, stykpris og salgspris, eventuelt forsynet med en anordning til udskrivning af disse oplysninger, sædvanligvis henhørende under KN-kode ex 8423 81 50 (TARIC-kode 8423 81 50 10), med oprindelse i Taiwan.

4. De berørte parter

(6) Kommissionen underrettede officielt Charder og repræsentanterne for eksportlandet om, at der ville blive indledt en fornyet undersøgelse. De interesserede parter fik lejlighed til at tilkendegive deres synspunkter skriftligt og til at anmode om at blive hørt.

(7) Kommissionen sendte også et spørgeskema til Charder og modtog en rettidig besvarelse. Kommissionen indhentede og kontrollerede samtlige oplysninger, den anså for nødvendige for at kunne fastslå, om der var tale om dumping, og der blev gennemført et kontrolbesøg hos Charder og hos en virksomhed i Fællesskabet, der importerer varer fremstillet af Charder (dvs. importøren).

5. Undersøgelsesperioden

(8) Dumpingundersøgelsen omfattede perioden fra den 1. oktober 2002 til den 30. september 2003 (»undersøgelsesperioden«).

C. RESULTATERNE AF UNDERSØGELSEN

(9) Undersøgelsen viste, at Charder ikke havde eksporteret den pågældende vare i den oprindelige undersøgelsesperiode.

(10) Endvidere kunne Charder bevise, at virksomheden ikke var forretningsmæssigt forbundet med nogen af de eksportører eller producenter i Taiwan, der er pålagt antidumpingforanstaltninger i forbindelse med import af elektroniske vægte med oprindelse i Taiwan.

(11) I henhold til artikel 11, stk. 4, i grundforordningen kræves det imidlertid også, at en ny eksportør faktisk har udført den pågældende vare til Fællesskabet efter udløbet af den oprindelige undersøgelsesperiode, eller kan påvise, at han har indgået uigenkaldelige kontraktlige forpligtelser til at udføre en betydelig mængde af produktet til Fællesskabet. Hvad dette spørgsmål angik, var konklusionen på undersøgelsen, at de af Charder fremstillede varer, som virksomheden eksporterede til Fællesskabet i undersøgelsesperioden og angivet som den pågældende vare, ikke var i en stand, så de kunne sælges til slutbrugere. Skønt disse varer af Charder og importøren betegnedes som "den pågældende vare", viste undersøgelsen, at der var tale om ufærdige varer, som havde andre fysiske egenskaber end den pågældende vare. Disse ufærdige varer blev yderligere bearbejdet af importøren, som fremstillede elektroniske vægte af dem. Det skal endvidere bemærkes, at ingen af de yderligere bearbejdede vægte blev solgt i undersøgelsesperioden. De importerede varer kan derfor ikke betegnes som "den pågældende vare". Endvidere havde Charder ikke påvist, at virksomheden havde indgået en uigenkaldelig kontraktlig forpligtelse til at udføre en betydelig mængde af den pågældende vare til Fællesskabet.

(12) Af ovennævnte årsager konkluderes det, at Charder ikke kunne påvise, at virksomheden faktisk opfyldte kriterierne for at kunne betegnes som "ny eksportør" i betydningen efter artikel 11, stk. 4, i grundforordningen.

D. AFSLUTNING AF UNDERSØGELSEN

(13) Som konsekvens af undersøgelsesresultaterne bør undersøgelsen afsluttes, uden at der ændres på den toldsats, der anvendes for Charder, som fortsat bør være den endelige antidumpingtoldsats, der er gældende for hele Taiwan, og som blev indført som et resultat af den oprindelige undersøgelse dvs. 13,4 %.

E. OPKRÆVNING AF ANTIDUMPINGTOLD MED TILBAGEVIRKENDE KRAFT

(14) Set i lyset af ovenstående resultater opkræves antidumpingtolden for Charder med tilbagevirkende kraft på import af den pågældende vare, som er blevet registreret i overensstemmelse med artikel 3 i Kommissionens forordning (EF) nr. 2034/2003.

F. UNDERRETNING

(15) Alle parter blev informeret om de væsentlige kendsgerninger og betragtninger, som lå til grund for beslutningen om at afslutte den igangværende undersøgelse og opkræve antidumpingtolden med tilbagevirkende kraft for registreret import. Der blev ikke gjort nogen indvendinger over for de fremførte kendsgerninger og betragtninger.

(16) Denne undersøgelse bør derfor afsluttes, uden at der foretages ændringer i Rådets forordning (EF) nr. 2605/2000 -

UDSTEDT FØLGENDE FORORDNING:

Artikel 1

1. Den fornyede gennemgang i forbindelse med en "ny eksportør" af Rådets forordning (EF) nr. 2605/2000 om indførelse af endelig antidumpingtold på import af visse elektroniske vægte med oprindelse i bl.a. Taiwan, som blev indledt i medfør af artikel 11, stk. 4, i Rådets forordning (EF) nr. 384/96, afsluttes hermed, uden at der foretages ændringer i den nugældende antidumpingtoldsats.

2. Den toldsats på 13,4 %, der blev pålagt ved Rådets forordning (EF) nr. 2605/2000 om indførelse af endelig antidumpingtold på import af visse elektroniske vægte med oprindelse i bl.a. Taiwan, opkræves med tilbagevirkende kraft på import af den pågældende vare, der er registreret i henhold til artikel 3 i Kommissionens forordning (EF) nr. 2034/2003.

3. Gældende bestemmelser vedrørende told finder anvendelse, medmindre andet er angivet.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand